OBVESTILO

**VRNITEV V ŠOLO V ČASU EPIDEMIJE COVID-19**

Spoštovani starši!

V ponedeljek, 18. 5. 2020, pričenjamo z izobraževanjem v šoli za učence od 1. do 3. razreda. Posredujemo vam organizacijska navodila z zagotovilom, da bo šola poskrbela za primerne prostorske in kadrovske pogoje za izpolnjevanje vseh zahtev, ki jih je določil NIJZ.

**Splošno:**

* V šolo pridejo samo zdravi učenci.
* V šolo vstopajo le zaposleni in učenci.
* Pred vstopom otroka v šolo morate učitelju oddati izpolnjeno Izjavo staršev. Če nimate možnost, da jo natisnete, jo boste v ponedeljek zjutraj dobili pred vhodom v šolo, jo izpolnili in podpisali (imejte s seboj svoje pisalo).

**1. PRIČETEK IN TRAJANJE POUKA**

Pouk se bo pričel ob 8.15 in bo po rednem urniku trajal do 12.30.

**2. PRIHOD OTROK V ŠOLO**
Učence v šolo pripeljete starši oz. se bodo prijavljeni učenci vozači pripeljali z organiziranim šolskim prevozom (velja običajni vozni red, upoštevati morate priporočila NIJZ, ki so objavljena na spletni strani šole in dodana v prilogi, učenci vozači se vključijo v skupine jutranjega varstva). Staršem vstop v šolo ni dovoljen, zato bo prevzem otrok pred vhodom v šolo. Učenci se bodo vsak dan zbirali po skupinah: 1. razred se zbere ob 7.50 na označenem mestu pri glavnem vhodu v šolo, 2. razred ob 8.00 na tlakovanem šolskem dvorišču in 3. razred ob 8.10 pri glavnem vhodu v šolo. Učence bomo na varni razdalji pospremili v matične učilnice, kjer jih bo prevzela učiteljica.

Za učence, ki ste jih prijavili, bo organizirano jutranje varstvo od 5.40 dalje. Učenci se bodo do 7.20 združevali. Prosimo, da se držite ure, ki ste jo zapisali ob prijavi.

Učenci, ki se bodo v šolo vozili s šolskim prevozom, morajo na avtobusih in kombijih nositi zaščitne maske. Ob vstopu in izstopu iz avtobusa si morajo razkužiti roke. V primeru, da otroka pripeljete sami z lastnim vozilom, si naj otrok prav tako ob izstopu in vstopu v vozilo razkuži roke.

**3. DELITEV SKUPIN, POUK, PREHRANJEVANJE**Pouk lahko poteka v skupinah do 15 učencev, zato bodo učenci prvega razreda tvorili eno skupino, učenci drugega in tretjega razreda pa se bodo delili v dve skupini. Vsaki skupini bo določena učilnica, v kateri bo ves čas potekal pouk. To bo za skupino matična učilnica. Vsako skupino bo poučevala usposobljena strokovna delavka. Razredničarka bo vsakodnevno v stiku z učenci obeh skupin. V času pouka se skupine ne mešajo in ne družijo med seboj.

Govorilne ure bodo potekale po potrebi, preko telefona, videosrečanja, eAsistenta po predhodnem dogovoru z razredničarko.

V času glavnega odmora bo potekala malica po razredih. Učenci med odmori ne zapuščajo matične učilnice, razen v primeru odhoda na stranišče.

V ponedeljek morajo učenci s sabo v šolo prinesti vse šolske potrebščine, saj si jih ne smejo posojati med seboj. Vso šolsko delo bodo opravili v šoli, šolskih potrebščin ne bodo nosili domov. Prvi dan lahko učenci odnesejo šolsko torbo domov, kjer starši poskrbite za ustrezno razkuženje le-te.

Učenci se v šoli ne bodo preobuvali v copate. Svoja oblačila (jopico ali jakno) bodo odložili na svoj stol. Garderobe ne bodo v uporabi.

Učilnice se bodo redno zračile, poskrbljeno bo za pravilno umivanje rok, pravilno higieno kašlja, za ustrezno razkuževanje rok in vseh površin.

Zaradi pogostega zračenja učilnic priporočamo, da imajo učenci s seboj dodatna topla oblačila (jopico ali jakno), ne prinašajo pa športne opreme.

Priporočamo tudi, da imajo učenci s seboj plastenko z vodo za pitje, katero vsak dan po prihodu iz šole operite z vročo vodo.

V učilnicah bodo klopi razporejene s priporočljivo varnostno razdaljo, prav tako bo v učilnici določen sedežni red, ki se mora ohranjati ves čas trajanja ukrepov.

Učenci bodo uporabljali izključno vnaprej določene toaletne prostore, kjer bo prav tako potrebno upoštevati medsebojno razdaljo in ostale ukrepe za preprečitev virusa.

Učenci v šolo ne smejo prinašati igrač, sličic ipd.

Šolska knjižnica bo za učence zaprta. V kolikor ima učenec doma knjige iz šolske knjižnice, ki jih mora vrniti, jih izroči razredničarki, ki jih bo predala šolski knjižničarki.

Učenci bodo kosilo pojedli v šolski jedilnici. Na kosilo bodo lahko šli izključno z učiteljem.

V skladu z možnostmi bo del pouka potekal zunaj, na prostem, zato prosimo, da otrok v ponedeljek prinese v šolo sedežno blazinico, na katero bo lahko sedel. Uporaba klopi, učilnice v naravi in šolskih igral namreč ni dovoljena. Prav tako je zaželjeno, da imajo s seboj sredstvo za zaščito pred soncem (npr. kapo).

**4. ODHOD OTROK DOMOV**Prevzem otrok ob odhodu domov bo prav tako pred šolo. Če otrok ne bo imel kosila in ne bo vključen v oddelek podaljšanega bivanja, ga ob 12.30 prevzamete pred šolo. Delo v skupinah se bo nadaljevalo tudi po končanem pouku. V tem času bodo po skupinah odšli na kosilo. Po 14.00 se bodo učenci predvidoma gibali zunaj, v okolici šole, kjer ste jih zjutraj tudi oddali. **Prosimo, da se držite časa, ki ste ga zapisali v vprašalniku. Vsako spremembo odhoda otroka iz podaljšanega bivanja morate pravočasno javiti razredniku vašega otroka.**

**5.   ČE OTROK ZBOLI DOMA, V ŠOLI**

Če vaš otrok zboli, naj ostane doma. Če bomo v šoli opazili pri učencu povišano temperaturo,  znake akutne okužbe dihal in/ali druge bolezenske znake, vas bomo poklicali po telefonu, da pridete ponj.  Ko pridete k šoli, pokličete na isto telefonsko številko, s katere smo vas poklicali. Učenca bomo pripeljali do  izhoda iz šole. Otrok vas bo počakal v izolaciji, z njim bo eden od zaposlenih na šoli. Vi se boste po telefonu posvetovali z otrokovim izbranim zdravnikom. Če bi bila potrjena okužba s Covid- 19, morate o tem obvestiti ravnateljico na telefon 031 783 887 ali 02 80 33 101. V tem primeru bo NIJZ izvedel epidemiološko preiskavo.

Spoštovani starši,

ob vrnitvi otrok v šolo bomo vsi potrebovali veliko strpnosti, prilagajanja in zavedanja, da moramo zagotavljati varnost sebi in drugim ob nas. Ponedeljek bo drugačen dan (manjše skupine, druženja ni, učitelj ima masko, stalno umivanje rok, točno določena mesta v učilnicah, v jedilnici, oznake na tleh, uporaba določenega stranišča, starši ne vstopajo v šolo …) in naslednje dni bo že lažje.

Verjamemo, da bomo z dobro organizacijo in upoštevanjem ukrepov ostali zdravi. Že v naprej se vam zahvaljujemo za sodelovanje.

*Ravnateljica Silvestra Samastur*

Priloge:

* Izjava staršev pred vstopom otroka v šolo
* Higienska priporočila za izvajanje prevoza šolarjev v času pandemije COVID-19
* Seznam stvari, ki jih naj učenci prinesejo v ponedeljek v šolo